PRIJEDLOG

Na osnovu člana 68 Zakona o privrednim društvima („Sl. list RCG“, br. 06/02 i „Sl. list CG“, br.17/07, 80/08, 40/10, 36/11 i 40/11), člana 14 Odluke o osnivanju društva sa ograničenom odgovornošću „ Autobuska stanica “ Tivat („Sl.list CG - opštinski propisi“, br. 12/17), člana 31 stav 1 tačka 2 Statuta opštine Tivat („Sl.list RCG - opštinski propisi“, br. 40/04, 26/06 i „Sl.list CG - opštinski propisi“, br. 12/11, 21/11 i 03/13) Skupštine Opštine Tivat na sjednici održanoj dana \_\_\_\_\_\_\_\_\_2017.godine, donijela je

 S T A T U T

 DRUŠTVA SA OGRANIČENOM ODGOVORNOŠĆU

 „AUTOBUSKA STANICA“ TIVAT

I OSNOVNE ODREDBE

 Član1

Ovim Statutom u skladu sa Odlukom o odnivanju društva sa ograničenom odgovornošću „ Autobuska stanica“ Tivat (u daljem tekstu:Društvo) uređuju se pitanja u vezi sa organizacijom rada i funkcionisanja Društva i to: osnivači, naziv i sjedište, djelatnost ,osnovni kapital, unutrašnja organizacija, odgovornost za obaveze, upravljanje i rukovođenje, informisanje i odnosi sa javnošću, kao i druga pitanja u skladu sa Odlukom o osnivanju i zakonom.

 Član 2

Društvo je pravno lice sa pravima, obavezama i odgovornostima utvrđenim Zakonom, Odlukom o osnivanju i ovim Statutom.

Društvo stiče svojstvo pravnog lica danom upisa u Centralni registar Privrednog suda u Podgorici.

II OSNIVAČI DRUŠTVA

 Član 3

 Osnivač Društva je Opština Tivat (u daljem tekstu:Osnivač)

 Društvo se osniva na neodređeno vrijeme.

III NAZIV I SJEDIŠTE DRUŠTVA

 Član 4

Naziv Društva je Društvo sa ograničenom odgovornošću „ Autobuska stanica“ Tivat.

Skraćeni naziv Društva je : DOO „ Autobuska stanica“ Tivat.

 Član 5

 Sjedište Društva je u Tivtu, ul.Bonići I .

 Član 6

 Društvo ima pečat i štambilj.

 Pečat je okruglog oblika na čijem obodu je ispisano : Društvo sa ograničenom odgovornošću „ Autobuska stanica“, a u sredini pečata, Tivat.

 Štambilj je pravougaonog oblika koji na gornjoj ivici sadrži naziv Društva, u sredini je oznaka za „broj“, a pri dnu oznaka za „datum“.

 Član 7

 Društvo može da ima i svoj znak-logo.

 Znak Društva utvrđuje Odbor direktora.

IV DJELATNOST

 Član 8

Osnovna djelatnost Društva je obavljanje poslova koji čine aktivnosti vezane za rad Autobuske stanice :

 52.21-uslužne djelatnosti u kopnenom saobraćaju, i to:

 - prijem i otprema autobusa;

- prijem i otprema putnika;

- prijem i otprema i čuvanje prtljaga i stvari;

- izdavanje voznih karata i drugih prevoznih isprava;

- pružanje informacija o prevozu i drugih informacija koje su u funkciji osnovne djelatnosti;

- pružanje agencijskih usluga,ugostiteljskih i drugih usluga u skladu sa zakonom.

 Djelatnosti iz prethodnog stava ovog člana su djelatnosti od javnog interesa.

Član 9

 Pored djelatnosti iz člana 8 ove odluke Društvo obavlja i djelatnosti koje nijesu djelatnosti od javnog interesa, i to:

- 68.2 iznajmljivanje vlastitih i nevlastitih nekretnina i upravljanje njima;

- 73.11 djelatnost reklamnih agencija;

- 96.09 ostale lične uslužne djelatnosti.

 Za djelatnosti iz prethodnog stava Društvo vodi posebnu knjigovodstvenu evidenciju.

 V KAPITAL DRUŠTVA

 Član 10

Osnivač je za osnivanje i početak rada Društva uplatio novčani početni kapital u ukupnom iznosu od 1,00 euro. (jedaneuro)

Osnivač je dužan unijeti osnivački ulog u Društvo najkasnije do dana podnošenja prijave za upis u Centralni registar Privrednog suda.

Sve troškove u vezi sa osnivanjem Društva snosi Osnivač.

VI ODGOVORNOST ZA OBAVEZE

 Član 11

Društvo u pravnom prometu može da zaključuje ugovore i vrši druge pravne poslove i radnje u okviru svoje djelatnosti .

Društvo odgovara za svoje obaveze cjelokupnom svojom imovinom.

Osnivač odgovara, odnosno snosi rizik poslovanja Društva do visine svog uloga.

VII UNUTRAŠNJA ORGANIZACIJA

 Član 12

Za obavljanje poslova iz djelatnosti Društva, aktom o unutrašnjoj organizaciji i sistematizaciji, utvrdiće se organizacija, opis poslova, potrebni uslovi za obavljanje poslova i broj izvršilaca , kao druga pitanja od značaja za obavljanje poslova Društva.

VIII UPRAVLJANJE I NADZOR

 Član 13

Društvom upravlja Osnivač na način pod uslovima utvrđenim zakonom, Odlukom o osnivanju i ovim Statutom.

 Član 14

Osnivač Društva:

- donosi Statut Društva;

- odlučuje o statusnim promjenama;

- odlučuje o povećanju i smanjenju kapitala Društva;

- imenuje i razriješava članove Odbora direktora;

- imenuje i razriješava izvršnog/u direktora/icu;

- daje saglasnost na Program rada i finansijski plan Društva;

- razmatra i usvaja godišnje izvještaje o radu i finasijskom poslovanju;

- donosi odluku o raspodjelu dobiti i načinu pokrića gubitaka;

- bira nezavisnog revizora;

- daje saglasnost na promjenu djelatnosti Društva;

- daje saglasnost na cjenovnik usluga Društva.

 Član15

Neposredno upravljanje Društvom, Osnivač vrši preko Odbora direktora.

 Član 16

 Nadzor nad radom Društva u ime Osnivača vrši organ lokalne uprave nadležan za komunalne poslove i saobraćaj.

IX ORGANI DRUŠTVA

 Član 17

Organi Društva su Odbor direktora i Izvšni/a direktor/ica.

**1.Odbor direktora**

Član 18

Odbor direktora je organ upravljanja Društva.

Odbor direktora ima tri člana koji se imenuju na period od četiri godine uz mogućnost ponovnog imenovanja.

Za članove Odbora direktora imenuju se lica koja imaju radna iskustva i stručne reference u vezi sa djelatnošću Društva.

Odbor direktora punovažno zasijeda i donosi odluke većinom ukupnog broja članova Odbora.

Konstituisanje Odbora direktora vrši se na prvoj sjednici koja se mora održati u roku od 15 dana od dana stupanja na snagu odluke o imenovanju članova Odbora direktora.

Način rada i odlučivanja Odbora direktora bliže se uređuje Poslovnikom o radu.

 Član 19

Članovi Odbora direktora vrše svoju funkciju u interesu Društva i postupaju sa pažnjom dobrog privrednika.

Član 20

Odbor direktora ima predsjednika.

Član 21

Predsjednika Odbora biraju članovi Odbora iz svog sastava.

Odbor direktora radi u sjednici na način propisan Poslovnikom, u skladu sa zakonom.

Sjednici Odbora prisustvuje izvršni direktor društva, bez prava odlučivanja.

Član 22

Članstvo u Odboru direktora prestaje:

* Istekom mandata;
* Ostavkom;
* Razrješenjem.

Član 23

Član Odbora direktora može biti razriješen:

* Ako neopravdano ne učestvuje u radu Odbora duže od šest mjeseci,
* Ako postupa suprotno članu 19 ovog Statuta,
* U drugim slučajevima utvrđenim zakonom.

Predlog za razrješenje može podnijeti predsjednik Odbora, dva člana Odbora direktora i predsjednik Opšine Tivat.

Predlog za razrješenje dostavlja se nadležnom organu Osnivača, odnosno Društva.

 Član 24

 Odbor direktora u funkciji upravljanja vrši sve obaveze u skladu sa Zakonom i Statutom društva, a naročito:

- donosi Poslovnik o radu;

* donosi opšta akta Društva u skladu sa zakonom, osim akata koje donosi osnivač;
* utvrđuje poslovnu politiku Društva i donosi akta za njeno izvršavanje;
* usvaja godišnji program rada Društva;
* usvaja planove i programe iz oblasti za koje je Društvo osnovano;
* usvaja godišnji finansijski iskaz i izvještaj o radu Društva;
* predlaže Osnivaču smanjenje i povećanje osnovnog kapitala;
* predlaže Osnivaču raspodjelu dobiti i pokriće gubitaka;
* utvrđuje cjenovnik usluga;
* vrši i druge poslove utvrđene Zakonom, Odlukom i Statutom.

**2.Izvršni/a direktor/ica**

 Član 25

Izvršni /a direktor/ica je organ rukovođenja Društva.

Izvršni/a direktor/ica se imenuje na period od četiri godine.

Funkciju izvršnog/e direktora/ice isto lice može vršiti po pravilu najviše u dva mandata.

 Član 26

Izvršni/a direktor/ica se imenuje po sprovedenom postupku javnog oglašavanja.

Postupak javnog oglašavanja u ime Osnivača sprovodi Odbor direktora.

Za izvršnog/u direktora/icu može biti imenovano lice koje pored opštih uslova propisanih zakonom, ispunjava i sljedeće uslove:

- da ima visoku stručnu spremu u nivou VII-1 obrazovanja (prema Zakonu o nacionalnom okviru kvalifikacija);

- da ima tri godine radnog iskustva na poslovima rukovođenja, odnosno na drugim poslovima koji zahtijevaju samostalnost u radu.

Kandidat/kinja za direktora/cu dužan/na je da uz prijavu na konkurs, dostavi Program rada društva za mandatni period.

 Član 27

Izvršni/a direktor/ica:

* organizuje i vodi poslovanje Društva;
* zastupa i predstavlja Društvo;
* odgovara za zakonitost rada Društva;
* izvršava odluke Odbora direktora;
* predlaže akte koje donosi Odbor direktora i odgovoran /na je za sprovođenje odluka i drugih akata Odbora direktora;
* odlučuje o pravima obavezama i odgovornostima zaposlenih u skladu sa zakonom;
* odlučuje i o drugim pitanjima vezanim za tekući rad i poslovanje Društva u skladu sa statutom i drugim propisima.

 Član 28

Izvršni/a direktor/ca može biti razriješen/na funkcije i prije vremena na koje je imenovan /na, i to:

* ako prekorači ovlašćenja u pogledu prava utvđenih ovim Statutom i drugim opštim aktima Društva;
* ako se utvrdi da je odgovoran/na za neostvarivanje poslovnih rezultata Društva;
* ako neopravdano odbije da izvrši odluku Odbora direktora ili postupi suprotno toj odluci;
* ako mu/joj je pravosnažnom odlukom suda izrečena kaznena mjera;
* na lični zahtjev;
* i u drugim slučajevima predviđenim zakonom.

 Član 29

Inicijativu za pokretanje postupka za razrješenje izvršnog direktora Društva mogu podnijeti: članovi Odbora direktora, Sindikalna organizacija društva i organ Osnivača.

X TROŠKOVI POSLOVANJA I RASPODJELA DOBITI

 Član 30

Troškovi poslovanja Društva predviđaju se i odobravaju u finansijskom planu Društva za svaku godinu.

U skladu sa važećim zakonskim propisima Društvo je dužno da utvrđuje poslovni uspjeh svog poslovanja kroz godišnje finansijske izvještaje.

Dobit za raspodjelu Društva utvđuje se za svaku poslovnu godinu.

O raspodjeli dobiti odlučuje osnivač Društva.

XI ZASTUPANJE DRUŠTVA

 Član 31

Društvo predstavlja i zastupa Izvršni direktor, a u njegovom odsustvu lice koje ovlasti Odbor direktora.

XII POSLOVNA TAJNA

 Član 32

Poslovnom tajnom smatraju se dokumenti i podaci čije bi saopštenje neovlašćenim licima, zbog njihovog značenja i prirode, bilo protivno interesima Društva.

Članovi organa Društva i zaposleni dužni su da izvan Društva, čuvaju dokumenta i podatke koji se smatraju poslovnom tajnom.

Odbor direktora opštim aktom određuje koja se dokumenta i podaci smatraju poslovnom tajnom i na koji način se obezbjeđuje njihovo čuvanje.

XIII INFORMISANJE I ODNOSI SA JAVNOŠĆU

 Član 33

Rad Društva je javan.

Društvo je u obavezi da redovno izvještava Osnivača o svom radu i poslovanju na način i pod uslovima utvrđenim zakonom.

Za davanje obavještenja o radu i poslovanju Društva odgovoran je Izvršni direktor.

XIV ZAŠTITA ŽIVOTNE SREDINE

 Član 34

U obavljanju djelatnosti Društvo čuva i unapređuje životnu sredinu u skladu sa zakonom, drugim propisom i aktima Društva tako što:

* preduzima mjere i aktivnosti kojima se obezbijeđuje zaštita životne sredine od negativnog uticaja koju djelanost Društva može prouzrokovati;
* u donošenju programa i planova rada i razvoja, planira i organizuje zaštitu i unapređenje životne sredine.

XV IZMJENE I DOPUNE STATUTA

 Član 35

 Statut je osnovni opšti akt Društva čije se izmjene i dopune vrše na način i po postupku za njegovo donošenje.

 Drugi opšti akti društva moraju biti u saglasnosti sa Statutom i Odlukom o osnivanju Društva.

XVI PRESTANAK DRUŠTVA I STATUSNE PROMJENE

 Član 36

Društvo prestaje da postoji na način i pod uslovima određenim zakonom.

 Član 37

Društvo se može spojiti sa drugim društvom i promijeniti oblik u skladu sa odredbama Zakona o privrednim društvima.

Odluku o statusnim promjenama donosi Osnivač.

XVII ZAVRŠNE ODREDBE

 Član 38

Za sve što nije regulisano ovim Statutom primjenjivat će se važeći zakoni i podzakonski akti.

Ovaj Statut stupa na snagu osmog dana od dana objavljivanja u „Službenom listu Crne Gore - opštinski propisi“.

Broj: 0304- Predsjednik Skupštine,

Tivat,\_\_\_\_\_\_\_\_\_\_ 2017. godine. Ivan Novosel